|  |  |
| --- | --- |
|  | **ОБЯВА****за приемане на проектни предложения за предоставяне на****безвъзмездна финансова помощ от страна на Република България** |

Министерство на външните работи на Република България чрез Посолството на Република България в Черна гора обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2023 година.

**Приоритетните области и направления за изпълнение на проекти на територията на Черна гора са:**

*- Осигуряване на приобщаващо и качествено образование, вкл. подобряване на училищната инфраструктура;*

*- Защита и гарантиране правата на човека със специално внимание към жените, децата, хората с увреждания и други уязвими групи;*

*- Устойчиво икономическо развитие и подкрепа за устойчива заетост;*

*- Осигуряване на качествена и здравословна околна среда и устойчиво управление на природните ресурси;*

*- Подкрепа за осигуряване на универсално здравно покритие и достъп до качествени здравни услуги.*

**1. Цели и обхват на проектите:**

* *Подпомагане на иновативни методи на преподаване и образователни подходи, модернизиране на училища и центрове за ежедневна грижа за деца и младежи, центрове за деца с увреждания и деца в неравностойно положение;*
* *Конкретни проекти за прилагане на добри европейски практики за защита правата на децата с увреждания и децата в неравностойно положение;*
* *Защита и гарантиране правата на човека със специално внимание към жените, децата, хората с увреждания и други уязвими групи;*
* *Насърчаване на постоянен, приобщаващ и устойчив икономически растеж, пълна и продуктивна заетост и достоен труд за всички;*
* *Опазване на биоразнообразието, въздуха и природата, управление на водите и отпадъците, иновативни чисти технологии, изграждането на пречиствателни станции, заводи за преработка на отпадъци и финансиране на дейности, свързани с изпълнението на критериите по глава 27 - Околна среда и изменение на климата;*
* *Подобряване на инфраструктурата и на подготвеността за черногорските лечебни заведения за отговор на пандемията от COVID-19.*

**2.   Целеви групи:**

* *държавни институции;*
* *общини;*
* *болници, поликлиники, здравни центрове и техните служители;*
* *неправителствени организации;*
* *образователни институции;*
* *ученици и студенти (включително лица със специални потребности и в неравностойно положение);*
* *преподаватели и административен персонал на училища и университети;*
* *служители на държавната и местна администрация;*
* *лица с увреждания, лица в неравностойно положение или представители на други уязвими групи.*

**3.  Очаквани резултати:**

*- подобряване на социално-икономическото развитие и доброто управление, водещо до устойчив и приобщаващ икономически растеж;*

*- подобряване на благосъстоянието и здравето на хората;*

*- осигуряване на качествено образование;*

*- защита на правата на човека;*

*- подобряване на административния капацитет;*

*- утвърждаване на доброто име и международния авторитет на България.*

**4. Допустими стойности на проектите:**

4.1. Минималната допустима стойност на проект е 5 000 лв. (2 556 EUR).

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв. (35 790 EUR);
* за проекти, чиято основна цел е извършване на ремонтни и/или строителни дейности - до 120 000 лв. (61 355 EUR).

4.3. Осигурено от кандидата съ-финансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2023 г. и не по-късен от 30 ноември 2023 г.

5.2. Изпълнението на проекта трябва да приключи не по-късно от 31 декември 2025 г.

**6. Допустими кандидати:**

* Първостепенни и второстепенни разпоредители с бюджет – юридически лица на Черна гора;
* Международни и местни неправителствени организации;
* Общини и техни обединения;
* Образователни, здравни и социални институции;
* Международни хуманитарни организации;
* Други организации и сдружения, които нямат политически цели и участие и не развиват стопанска дейност.

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

*Допустимите дейности, допринасящи за укрепване на публичните институции в Черна гора, отговорни за разработване и прилагане на националната политика в приоритетните области и целящи да съдействат за засилване на тяхната прозрачност, отговорност и ефективност и допринасящи за укрепване развитието на гражданското общество и повишаване на приноса му за социалната справедливост, демокрацията и устойчивото развитие, например:*

*• Разработване на нови/осъвременяване на съществуващи обучителни модули;*

*• Организиране и провеждане на обучения за служителите от администрацията на Черна гора;*

*• Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на Черна гора;*

*• Организиране и провеждане на семинари, форуми, конференции;*

*• Разработване на изследвания и стратегии;*

*• Дейности за повишаване на информираността за правата на гражданите;*

*• Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;*

*• Дейности за насърчаване на съвместна работа между неправителствените организации и местните, регионалните и националните власти;*

*• Дейности, свързани с повишаване потенциала на обектите чрез доставка на оборудване и материали, строителни работи, възстановяване, подновяване, рехабилитация, мерки за запазване и подобряване на прилежащите сгради и инфраструктура, обществените сгради и други допълващи обекти, например:*

*- Доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.*

*- Строителни работи за подобряване на обекти държавна или общинска собственост – училища, болници, детски градини, домове за стари хора и т.н.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Черна гора може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Проектните предложения ще се приемат* ***дo 30 юни 2022 г.*** *в Посолството на Република България в Подгорица на адрес: гр. Подгорица, bul. Ivana Crnojevica 99/2 и на електронен носител (****едновременно на PDF и MS Word файлове*** *- .doc или .docx) - на електронна поща на посолството:* *Embassy.Podgorica@mfa.bg*

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Черна гора няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.
1. Виж Приложение 1 към обявата [↑](#footnote-ref-1)